Evul Mediu la Spitalul Județean Timișoara. Șef de secție sancționat că le-a numit ”vaci” și ”ciori” pe asistente. Cum se apără: ”Conducerea spitalului lasă zeci de pacienți să doarmă pe hol!” România 2018: bolnavi cazați pe holuri, monopol pe săli de operații și amenințări cu bisturiul

sâmbătă, 20 ianuarie 2018, 10:41

Conflictul izbucnit între medici la Spitalul Județean de Urgență din Timișoara arată cum pacienții pierd indiferent cine câștigă.

Pe de o parte, șeful de secție Mihai Ionac a fost acuzat de către colegii săi la manager și la Colegiul Medicilor că insultă femeile și că tensionează atmosfera din sala de operație.

”În plus, doctorul Ionac și-a rezervat pentru sine o sală, periclitând viața unor pacienți de la urgențe” , au reclamat medicii la manager.

, au reclamat medicii la manager. Ionac a fost sancționat de către conducere cu 10% din salariu pe trei luni: 440 de lei pe lună.

În replică, Mihai Ionac a pus la dispoziția redacției fotografii de pe parcursul unui an în care zeci de pacienți dorm cu paturile pe hol și-și primesc masa cu parizer și bucăți de cârnat!

”Atâta grijă are managerul Marius Craina de bolnavi”, spune Ionac.

”Eu vorbesc mai ferm, dar ce s-a scris în acele plângeri este o exagerare. Nu tac atunci când văd că este multă nepăsare în spital. Vreți să vedeți cum arată respectul conducerii noastre față de pacienți? Iată cum dormeau cu paturile pe hol pe 20 decembrie, înainte de Crăciun!” Mihai Ionac, șef de secție Spitalul Județean Timișoara

De Mirela Neag, Răzvan Luțac și Cătălin Tolontan

Bărbați care urăsc femeile.

Printr-o alchimie discretă, dar persistentă, ceva surprinzător îi leagă pe mulți dintre masculii alfa ai sănătății din România.

Ei își exercită atitudinea de control în primul rând la adresa femeilor.

Florin Secureanu a fost înregistrat împingând colegele din Spitalul ”Malaxa”, aruncând în ele cu pahare și numindu-le ”jigodito!”.

Eduard Armeanu țipa și împărțea sudalme la Spitalul Județean Ilfov, pe vremea domniei sale, potrivit mărturiilor din interior.

Dan Condrea apare cu discuții telefonice în dosarul Hexi Pharma când își certa fostele iubite pentru alegerile lor, insultându-le bărbații pe care-i numea ”giboni”.

”Mihai Lucan i-a tras un pumn doctoriței Carmen Lăpușan”, spune deputatul Emanuel Ungureanu.

Narcis Copcă, de la ”Sf. Maria”, a avut plângeri la secția de poliție de la casa din Voluntari unde locuiește, dar pe care n-o declarase, pentru că și-ar fi bătut soția.

Ei sunt manageri, patroni de mari firme și șefi ai unui sistem sanitar în care femeile se preling pe lângă pereții holurilor atunci când îi văd.

Astăzi, un alt caz.

De la Timișoara.

Un cunoscut medic de chirurgie vasculară din Banat: Mihai Ionac.

”Infirmiera Nyuli Claudia a fost amenințată că o va tăia cu bisturiul”

”Vă enumerăm câteva dintre jignirile aduse personalului blocului operator 2:

Idioate, proaste, vaci, ciori.

Și cităm ce a transmis prof. dr. Mihai Ionac colaboratorilor săi: ”Călcați-le pe cap, futu-le mama lor de idioate!”.

De asemenea, dna infirmieră Nyuli Claudia a fost amenințată de către acesta că o va tăia cu bisturiul”.

E un document aflat la Colegiul Medicilor.

Adresa în care asistenta Gina Tănasă descrie modul în care medicul Ionac le vorbește asistentelor și infirmierelor

”Păstrează o sală de operație pentru el”

Mai multe asistente și infirmiere ale Spitalului Județean de Urgență Timișoara au înaintat, pe 27 noiembrie 2017, Colegiului o plângere în care povestesc cum sunt tratate de șeful de secție Mihai Ionac.

Nu e singura luare de poziție a corpului medical.

Chiar un prieten din spital al doctorului Ionac, șeful de secție Doru Vâlceanu, a întocmit o notă de protest către conducerea spitalului.

Vâlceanu spune că Ionac abuzează și blochează, împotriva legii, o sală de operații pentru el.

Versiunea că marii profesori țin rezervată o sală de operații pentru ei circulă frecvent în spitalele noastre.

Rareori se ajunge însă să fie pusă pe hârtie.

Adresa redactată de Prof. univ. Dr. Doru Vâlceanu

Un medic priceput, cu bune rezultate

Cel reclamat, medicul cu excelentă reputație profesională Mihai Ionac, conduce Clinica Chirurgie Vasculară, o entitate aparte în interiorul Spitalului Județean din Timișoara.

Legăturile unei fundații a doctorului Ionac cu spitalul și acuzele de luare de mită au adus, în aprilie 2015, mascații în percheziție la casa șefului de secție.

De atunci, nu se mai știe nimic despre cazul cercetat de către Parchet.

O tărăgănare care îl afectează și pe Ionac, dar și posibilitatea de a afla adevărul.

În fiecare spital, scrie colegul lui Ionac, Doru Vâlceanu, există o regulă legal instituită.

”Clinica destinată Urgențelor chirurgicale este obligată să păstreze liberă minim o sală de operație strict pentru Urgențe și medicul de gardă să fie în orice moment disponibil” Doru Vâlceanu, șef al Clinicii Chirurgie III

La ”Județeanul” din Timișoara, susține Vâlceanu către manager, sala aceasta ”este folosită de către doctorul Ionac pentru operații la rece care sunt transformate în urgențe fictive”.

Managerul Marius Craina: ”L-am sancționat pe medicul Ionac cu 10% din salariu”

Dr. Marius Craina, managerul Spitalului Județean de Urgență din Timișoara, în fața instituției medicale

Intervievat de ziar, managerul Marius Craina a confirmat plângerile personalului la adresa lui Ionac.

”La finalul anului trecut, în luna noiembrie, am primit două adrese din partea personalului medical, doctori și asistente, pe care le-am înaintat Comisiei de Disciplină a spitalului. Se refereau la comportamentul domnului doctor și la problema cu sala ocupată de dânsul”, spune directorul spitalului.

Măsurile?

”Am procedat corect, după regulile instituției. După prima abatere, domnul doctor a primit un avertisment. După a doua, a fost sancționat cu 10% din salariu pe o perioadă de trei luni”, explică Marius Craina.

Ce spun cei implicați, inclusiv Mihai Ionac.

Doru Vâlceanu: „Vine unul căruia îi e ruptă splina, moare pe targă, ce facem?!”



Medicul chirurg Doru Vâlceanu, unul dintre doctorii care au atras atenția în cazul lui Mihai Ionac

Ce-l determină pe un medic să facă pentru prima oară în cariera lui un referat.

-Domnule doctor, de ce ați redactat o plângere la adresa medicului Ionac?

-Eu nu am nimic cu valoarea lui ca medic. Însă el este un tip foarte plin de sine, care face ordine prin tot. Și nimeni nu-i ca el! Noi avem niște reguli în blocul operator și în spital de care el nu ține seama. Este foarte jignitor față de colegi. Și nu mai spun față de restul personalului, cum ar fi asistentele.

-De ce ați făcut sesizarea?

-Nu pentru că aș avea ceva personal cu el, ci pentru a se pune ordine în spital. Am spus că suntem toți egali, iar femeile acelea care lucrează toată ziua și își dau sufletul acolo nu merită să fie umilite pentru că el este profesor, iar ele infirmiere sau asistente. Și, într-o bună zi, când plângeau pe acolo, am izbucnit, mi s-a pus pata!

-Și?

-Și nu e singura problemă. Mai e și sala de urgență. Peste tot în lume se păstrează o sală de urgență liberă. La noi, nu. Eu sunt doctorul Ionac, eu intru în sală când vreau. Vine unul căruia îi e ruptă splina, moare pe targă, ce face?! Ce facem atunci? S-au adunat mai multe lucruri. Am izbucnit la plânsul fetelor, pe mine direct-direct nu mă afecta. Dar nu mi se părea normal ca nimeni să nu ia atitudine. Am vorbit cu managerul și am luat decizia să fac plângerea în scris.

-Înțelegem că vă cunoașteți de multă vreme.

-Am fost în relații bune și cu soția lui, și cu el. Chiar mă luase după aceea: „Cum ai putut să-mi faci una ca asta? Suntem prieteni!”. I-am spus că nu e în regulă, că nu e la locul lui. Nu am dat în el, dar trebuie să fim toți la fel, indiferent ce grad avem. După asta am înțeles că s-au aliat și alții. La un moment dat se umple paharul. E prima oară când fac referat!

Asistenta Gina Tănasă: „E o dezordine nemaivăzută în blocul operator”

Gina Tănasă, cea mai experimentată asistentă de la Spitalul Județean Timiș, lider sindical, spune că relația proastă dintre chirurg și asistente poate afecta o operație

-Doamnă Tănasă, ce v-a făcut să înaintați acest referat?

-Este o problemă delicată, ne deranjează extrem de tare. Lucrăm într-un loc în care ar trebui să fim liniștiți și ordonați. Viața pacientului depinde și de mine, ca asistentă, ca instrumentară, chiar dacă unii chirurgi nu recunosc. Însă domnul doctor Ionac nu ne consideră nici colegi de muncă, se pare, a declarat asta chiar și în instanță. A fost o perioadă foarte grea.

-Explicați, vă rog.

-E o problemă mai largă. Eu lucrez ca instrumentar de 30 de ani. Au trecut multe generații pe lângă mine, mulți au învățat de la mine. Nu puteam să-mi închipui că vom lucra vreodată ca acum. Atât de dezorganizat!

-Dezorganizat?

– E un haos în blocul operator, chiar nu înțeleg ce se întâmplă! Noi suntem trei clinici de chirurgie. 1, 2, 3. Pe vremuri, fiecare clinică avea blocul operator propriu. 1, 2, 3. De când s-a format și chirurgia vasculară, tot respectul pentru domnul Ionac, face o treabă extraordinară!, s-a format bloc unic. El are sala lui, restul se mută peste tot. Noi nu mai suntem unitate de sine stătătoare. E normal că e dezordine, toți chirurgii vor să-și facă treaba, să opereze cazurile, unii au prea mulți pacienți.

„Eu sunt la sfârșit de mandat, o să plec în curând, dar îmi pare rău că las așa ceva în urma mea” Gina Tănasă, asistentă

Mihai Ionac: „O văd ca pe o înscenare. În momentul cu bisturiul am fost simpatic”

Medicul Ionac, chiar în Spitalul Județean din Timișoara, unde lucrează de 27 de ani

Cum justifică medicul chirurg Mihai Ionac plângerile colegilor: spune că a dat în judecată spitalul la care lucrează.

-Domnule Ionac, am vrea să vorbim puțin despre plângerile colegilor din spital la adresa dumneavoastră.

-În primul rând, nu înțeleg de ce acest lucru este în atenția presei, deoarece este o problemă internă.

-Ceea ce afectează un spital afectează pacienții. Sunt documentele oficiale pe baza cărora spitalul v-a sancționat.

-Conducerea spitalului nu s-a străduit să aplaneze conflictele absolut firești care apar în orice loc de muncă. Sunt probleme care există peste tot. Probleme care înglobează disfuncționalități, indisciplină, invidie. Mai multe. Lucrurile acestea trebuie rezolvate pe rând, nu poți muta elefantul de pe o zi pe alta.

-De exemplu?

-Eu am terminat acum, la ora 16, ultima intervenție. Programul meu se încheia la ora 13:30. Am așteptat, timp de 20 de minute, o asistentă care nu mi-a adus un accesoriu. Cu pacientul în anestezie! Tot azi, am găsit un instrument extrem de prețios aruncat la gunoi. Vă dați seama că eu le atrag atenția infirmierelor, asistentelor că nu fac treaba bine. În momentul în care se adună aceste lucruri, atât eu, cât și ele acumulăm tensiune. Este multă nepăsare în spital și eu nu tac când o văd.

Bolnavii de pe secția Chirurgie vasculară primeau parizer și carnați la micul dejun

„Infirmiera mi-a greșit lama de 3 ori”

-Ați sesizat aceste lucruri către conducere?

-De 4 ani de zile, de când e noua conducere, sesizez mereu. Referate peste referate. Nu se întâmplă nimic, nimic! Le-au refuzat în cascadă. La mine ce se întâmplă? Vă întreb. Au venit trei adrese, trei au fost!, din 2 în 2 zile. Nici n-am apucat să mă apăr. Opinia mea, s-ar putea să fiu subiectiv, e o înscenare.

-În acele referate apar cuvinte foarte urâte. „Vaci”, „cioară”.

-Sunt cuvinte grele, grosolane. S-a exagerat! E drept că eu vorbesc uneori mai ferm, dar atât.

-Cu femeia care susține că ați amenințat-o că o veți tăia cu bisturiul?

-Să știți că am fost simpatic! Era o intervenție la care aveam nevoie de o incizie extrem de precisă. I-am cerut o anumită lamă infirmierei. Ea a greșit de 3 ori. A 3-a oară i-am spus ceva de genul „Te rog eu, fii atentă, scrie numărul pe lamă. Dacă ar trebui să te operez pe tine cu lame greșite?!”. Atât.

-Revin la înscenare. De ce s-ar întâmpla așa ceva?

-Întreaga mea secție este supusă unei presiuni anormale. Și nu o înțeleg. Ne simțim discriminați. Nu avem o sală exclusivă, eu am operat și în două săli.

-Nu e vorba că țineți acea sală blocată, după cum scrie în adresă?

-Ha! Acolo m-au confundat. Nici nu eram eu cel care făcea operații în sală, ci alt medic! E ca-n bancul cu premiul sovietic, cu bicicleta care nu a fost primită, ci s-a furat. Nimic adevărat.

„Din donații am refăcut secția”



Pasionat de motociclete, Ionac se fotografiază alături de un Harley Davidson pe care l-a achiziționat acum 10 ani



-Ați mai avut unele probleme în 2015, un dosar rezultat după un control al Curții de Conturi.

-Da, a fost un control al cărui scop nu-l pricep nici astăzi. Ar trebui să am mania persecuției ca să-mi dau seama din ce cauză s-a realizat. Eram acuzat de lucruri aberante.

-De exemplu?

-Că dau rețete la pacienți decedați. Nimic adevărat, chiar fusese reglată acea problemă.

50 de pacienți la 27 de paturi spune doctorul Ionac că a avut înainte de Crăciun

-Știm că era vorba de niște donații pe care le cereați pacienților.

-Exact. Am adunat 100.000 de euro și am renovat secția. Am acte de donație, tot. De la firme și pacienți. Vă dați seama, au fost interogați la Parchet pacienți, reprezentanți ai firmelor! Și eu, și ei am vrut doar să facem bine.

-E adevărat că pacienții dumneavoastră erau redirecționați la farmacia unei rude?

-Repet. Ani de zile am făcut referate că nu am strictul necesar. Nu mi s-a răspuns. Așa că le spuneam pacienților că au două opțiuni: sau îi operăm la privat, sau la stat, însă la stat își vor cumpăra materialele. Cum ei veneau cu materiale neconforme, am vorbit la acea farmacie, au făcut stocuri, scriam pe ce puteam, foi, hârtii, ce aveam nevoie, iar ei își cumpărau de acolo lucruri de calitate.

-…

– Vreau să mai adaug ceva. Nu s-a mai întâmplat nimic de atunci, timp de 3 ani nu am mai fost chemat, însă de la acel scandal, am primit multe materiale. Chiar zilele astea am făcut niște intervenții chirurgicale foarte frumoase.

-Revenind la plângerile colegilor, spuneți că nu e nimic adevărat din adresele de acum. Le-ați contestat?

-Pentru că le consider nejuste, am acționat spitalul în judecată. Unii medici continuă o campanie împotriva mea. Plus că îi rog pe cititori să vadă cum arată grija managerului față de bolnavi. Înainte de Crăciun am avut 50 de pacienți la 27 de paturi. Astăzi, 19 ianuarie 2018, când vorbesc cu dumneavoastră, am 37 de pacienți la 27 de paturi.

-E o situație cronică?

-Da, mereu se întâmplă asta. Publicați, vă rog, fotografiile pe luni ca să vadă lumea.

Holul plin de pacienți ”excedentari” în secția de chirurgie vasculară a Spitalului Județean din Timișoara, culcați acolo în decembrie 2017 / noiembrie 2017 / iunie 2016